

REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin

PROCESVERBAL
Tiranë, më 10.3.2025, ora 11:00
Drejton mbledhjen:
Arben Pëllumbi – kryetar i Komisionit

Rendi i ditës:
1. Miratimi i procesverbaleve të mbledhjeve të komisionit, datë 22, 27 dhe 28 janar, si dhe 19 shkurt 2025.
2. Miratimi i kalendarit të punës së komisionit për periudhën 3 - 21 mars 2025.
3. Miratimi i programit të punës së komisionit për periudhën 3 - 21 mars 2025.
4. Shqyrtimi dhe miratimi në parim i projektligjit  “Për shëndetin e bimëve”, në cilësinë e komisionit përgjegjës.
Marrin pjesë:
Arben Pëllumbi, Fadil Nasufi, Laert Duraj, Luljeta Bozo, Anduel Tahiraj, Ilir Ndraxhi, Luan Baçi, Ismet Beqiraj, Qani Xhafa, Baftjar Zeqaj, Shkelqim Bullari, Bujar Çela, Nustret Avdulla, Lodovik Hasani, Ramadan Likaj, Gëzim Ademaj. 
Mungojnë:
Tatiana Piro, Mirela Pitushi, Edona Bilali, Flamur Hoxha, Agron Duka, Xhelal Mziu, Lefter Gështenja.
Të ftuar:
Arian Japullari – zëvendësministër i Bujqësisë dhe Zhvillimit Rural
Martin Mici – drejtor i Përgjithshëm  i Drejtorisë së Përgjithshme të Zhvillimit në Fushën e Sigurisë Ushqimore, Veterinarisë, Mbrojtjes së Bimëve dhe Peshkimit
Valdete Buca – drejtoreshë e Politikave të Shëndetit të Bimëve, Farërave, Fidanëve dhe Plehrave në Ministrinë e Bujqësisë dhe Zhvillimit Rural
Ismet Bici – përgjegjës i Sektorit të Shëndetit, Mbrojtjes së Bimëve dhe Mbetjeve në Ministrinë e Bujqësisë dhe Zhvillimit Rural 
Imir Alla – specialist në Sektorin e Shëndetit të Bimëve në Ministrinë e Bujqësisë dhe Zhvillimit Rural
Arlinda Dedi – përgjegjëse Sektori në Sektorin e Hartimit të Marrëveshjeve dhe Kontratave në Ministrinë e Bujqësisë dhe Zhvillimit Rural

























HAPET MBLEDHJA

Arben Pëllumbi – Mirëdita, të nderuar kolegë! 
Fillojmë mbledhjen e Komisionit për Veprimtaritë Prodhuese, Tregtinë dhe Mjedisin. Në rendin e ditës kemi miratimin e procesverbaleve të mbledhjeve të komisionit, të datave 22, 27, 28 janar dhe 19 shkurt 2025. 
Procesverbalet i keni marrë në mënyrë elektronike. 
A ka vërejtje nga kolegët? 
Miratohen.
Kalojmë te miratimi i kalendarit të punës së komisionit për periudhën 3 -  21 mars 2025 dhe programi i punës së komisionit për periudhën 3 - 21 mars 2025. 
A ka ndonjëri vërejtje? A jemi dakord?
Miratohen kalendari dhe programi.
Kalojmë në pikën e katërt të rendit të ditës: shqyrtimi dhe miratimi në parim i projektligjit  “Për shëndetin e bimëve”. Ne jemi komision përgjegjës. Relator është zoti Baftjar Zeqaj. 
Sikurse jeni njoftuar, sot do të bëjmë diskutimin në parim të këtij projektligji. Për të bërë prezantimin e projektligjit kemi zëvendësministrin e Bujqësisë dhe Zhvillimit Rural, zotin Arian Japullari, i cili shoqërohet nga stafi i tij, që është mjaft i gjerë sot. 
Ju falënderoj për prezencën!
Fillojmë prezantimin e projektligjit.
Zoti Japullari, fjala për ju. 
Arian Japullari – Faleminderit!
I nderuar kryetar, 
Të nderuar deputetë,
Po paraqesim përpara jush një projektligj të rëndësishëm për bujqësinë shqiptare, “Për shëndetin e bimëve”, i cili ka qëllim të forcojë rregullat për mbrojtjen e bimëve, produkteve bimore dhe objekteve të tjera nga dëmtuesit, si dhe të parandalojë hyrjen dhe përhapjen e dëmtuesve të rregulluar karantinorë dhe jokarantinorë në territorin e Republikës së Shqipërisë. 
Kjo iniciativë e Ministrisë së Bujqësisë dhe e qeverisë shqiptare vjen si një objektiv kryesor për përafrimin e legjislacionit tonë me atë të Bashkimit Europian. Kjo ka qenë një nga kërkesat specifike në takimet bilaterale dhe progresraportin e Këshillit të Europës. Kjo politikë konsideron hap kyç njohjen e faktit se siguria e ushqimit dhe e shëndetit të bimëve është jetike për rritjen dhe transformimin e sektorit të bujqësisë në Shqipëri dhe mund të kontribuojë pozitivisht për integrimin e Shqipërisë në tregjet rajonale, në tregjet e Bashkimit Europian dhe në ato ndërkombëtare. 
Zgjerimi i tregjeve vendore dhe ndërkombëtare mund të ndikojë ndjeshëm në rritjen ekonomike dhe prosperitetin në të gjithë sektorin agroushqimor. Shqipëria pranon rëndësinë e faktit se shëndeti i njerëzve është i lidhur ngushtë me shëndetin e bimëve, kafshëve dhe mjedisin e përbashkët, si një politikë e qartë kombëtare për sigurinë ushqimore, pra është themeli për zbatimin efektiv të parimit “one health”, përmes zinxhirit ushqimor nga ferma në tavolinë. Projektligji vjen si detyrim i plotësimit të kërkesave të Bashkimit Europian në përputhje me procesin e integrimit, ku jemi aktualisht. Gjithashtu, në përputhje me praktikat e vendeve anëtare të BE-së dhe të vendeve të tjera të rajonit e më gjerë, ligji ekzistues “Për mbrojtjen e bimëve”, që përfshin shëndetin e bimëve dhe produktet për mbrojtjen e bimëve, do të ndahet në dy ligje të posaçme:  ligji “Për shëndetin e bimëve” që ne po paraqesim sot; ligji “Për produktet e mbrojtjes së bimëve”. 
Projektligji që propozojmë, adreson vetëm shëndetin e bimëve, ndërsa ligji “Për produktet e mbrojtjes së bimëve” është parashikuar të miratohet në vitin 2026.
Sigurimi i nivelit të lartë të mbrojtjes së shëndetit të bimëve dhe mbrojtja e konsumatorit janë nga prioritetet kryesore të programit të politikës së qeverisë. Për këtë arsye qeveria shqiptare ka pasur dhe ka në vëmendjen e saj forcimin e kontrollit dhe të monitorimit të të gjitha hallkave të zinxhirit ushqimor, duke garantuar sigurinë e shëndetit të bimëve, të produkteve bimore të pastra nga dëmtuesit, me fokus të veçantë dëmtuesit karantinorë. 
Referuar statistikave, eksportet me vendet e Bashkimit Europian zënë vendin kryesor të eksporteve të ngarkesave me origjinë, që kanë pasur rritje të vazhdueshme, ku, nga 10 mijë e 60 ngarkesa të eksportuara në vitin 2016, kemi arritur në 22 mijë e 134 ngarkesa në vitin 2024, pra 220 % më shumë. Të gjitha ngarkesat janë inspektuar nga shërbimi fitosanitar dhe janë pajisur me certifikatë, fitosanitare për eksport. 
Në vitin 2023, ashtu si çdo vit, Ministria e Bujqësisë dhe Zhvillimit Rural miratoi planin e monitorimit të dëmtuesve, duke përmirësuar monitorimin e dëmtuesve në kulturat bujqësore nëpërmjet metodave efikase dhe rritjen e sipërfaqes së monitorimit. Në këtë mënyrë i mbrojmë fermerët: së pari, nga dëmi ekonomik që mund t’u shkaktohet; së dyti, nga dëmi i prodhimeve bimore, nga dëmtuesit, për sigurimin e ushqimit; së treti, duke plotësuar detyrimin për informim dhe raportim në vendet e tjera, me të cilat kemi marrëdhënie tregtare në lidhje me rezultatet e monitorimit, duke rritur kështu besueshmërinë dhe duke lehtësuar në këtë mënyrë eksportet në vendet e tyre. 
Në zbatim të planit vjetor të monitorimit të dëmtuesve me bazë risku, gjatë vitit 2024 janë kryer 3 570 monitorime, 13,5% më shumë se në vitin 2023, dhe 900 analiza laboratorike, 53,7% më shumë, krahasuar me vitin 2014, kur janë kryer 416 analiza laboratorike. Rritja e kapaciteteve laboratorike është prioriteti kryesor i Ministrisë së Bujqësisë në mënyrë periodike pranë ISUV-it, si laborator reference, si dhe laboratorëve të AKU-së, të miratuar. Vitet e fundit nëpërmjet projektit ‘SAFIAL” janë investuar për pajisje laboratorike dhe trajnime të stafit sipas metodave të Bashkimit Europian. Gjithashtu, nëpërmjet Bankës Botërore janë parashikuar kryerje të investimeve në laboratorë fitosanitarë të autorizuar në varësi të AKU-së për shëndetin e bimëve. 
Në qershor 2024, nëpërmjet politikave të ndërmarra nga Ministria e Bujqësisë, ka filluar procesi i regjistrimit të operatorëve profesionistë, të cilët punojnë në fushën e prodhimit, tregtimit, importit dhe eksportit të produkteve bimëve, ku deri më tani janë regjistruar 602 operatorë profesionistë.
 Miratimi i këtij projektligji, që propozojmë, synon, përveç mbrojtjes së bimëve, produkteve bimore dhe objekteve të tjera nga dëmtuesit, të cilat shfaqin rrezik në dëmtimin e plantacioneve bimore, edhe hapat e rëndësishëm për ruajtjen e biodiversitetit dhe sigurimin e burimeve natyrore, që janë thelbësore për ushqimin, mjedisin dhe ekonominë. 
Legjislacioni aktual për mbrojtjen e bimëve, nëpërmjet ndryshimit të vitit 2022, ka mundësuar përgatitjen e akteve nënligjore për shëndetin e bimëve, sipas legjislacionit të BE-së, por pa trajtuar në përmbajtje të gjitha aspektet e fushës. Sikurse rregullorja e Bashkimit Europian, projektligji i propozuar parashikon veprime proaktive dhe është përgatitur në përputhje me kërkesat e konventës ndërkombëtare për mbrojtjen e bimëve. 
Sistemi i shëndetit të bimëve është në proces përshtatje dhe përmirësimi të vazhdueshëm, në kuadër të përpjekjes për t’i adresuar plotësisht rreziqet e shtuara nëpërmjet fokusimit më të madh në parandalimin, planifikimin më mirë të rrezikut prioritizimin dhe përshtatjen e sistemit me standardet e Bashkimit Europian, i cili është një treg i rëndësishëm për produktet bimore të eksportuara, ku Shqipëria do të jetë zbatuese e drejtpërdrejtë e detyrimeve përkatëse, sidomos për anëtarësimin në BE. 
Në tërësinë e tij ky projektligj përfshin masa mbrojtëse fitosanitare dhe garantimin e një qasje  të harmonizuar të këtyre masave mbrojtëse ndaj dëmtuesve të bimëve, produkteve bimore dhe objekteve të tjera. Kjo nuk mund të arrihet plotësisht nga një vend i vetëm, për shkak të kompleksitetit dhe karakterit ndërkufitar dhe ndërkombëtar që ka mbrojtja e shëndetit të bimëve. 
Ky projektligj ka rregulluar bashkëpunimin me zonat kufitare dhe ndërmjet vendeve përkatëse. Për këtë qëllim përafrimi i legjislacionit shqiptar me legjislacionin e BE-së, zbatimi i tij nga operatorët profesionistë dhe kontrolli nga strukturat e kontrollit zyrtar për garantimin dhe zbatimin e masave fitosanitare në përputhje me legjislacionin bën të mundur që të ketë bimë të shëndetshme dhe me cilësi. 
Ky projektligj rregullon çështjet e shëndetit të bimëve të kultivuara në zonat bujqësore, pyjore dhe urbane në të gjithë territorin e Republikës së Shqipërisë. 
Faleminderit!
Arben Pëllumbi – Faleminderit, zoti zëvendësministër!
Fjala për relatorin, zotin Zeqaj.
Baftjar Zeqaj – Konventat ndërkombëtare dhe rregullorja e BE-së, nga njëra anë, si dhe një ligj i vjetërsuar, nga ana tjetër, ligj i vitit 2016, e detyrojnë qeverinë shqiptare që, përmes Ministrisë së Bujqësisë, të vijë sot me projektligjin për shëndetin e bimëve, për të cilin ne jemi komision përgjegjës, duke qenë se komisioni ynë merret me çështjet e bujqësisë. 
Shëndeti i bimëve është një proces i rëndësishëm për të siguruar rritjen e shëndetshme dhe produktivitetin e tyre. Kjo kërkon një qasje të integruar, që kombinon praktikat parandaluese, monitorimin e rregullt dhe përdorimin e metodave të qëndrueshme. 
Shëndeti i bimëve është trajtuar pak në ligjin që sapo theksuam, atë të 2016-ës, “Për mbrojtjen e bimëve”, të ndryshuar, por duke qenë se vetë BE-ja dhe shtetet anëtare mbrojtjen dhe shëndetin e bimëve e trajtojnë me legjislacion të veçantë, pra e shqyrtojnë më vete secilin element, me kërkesën e vazhdueshme edhe të Komisionit Europian, po realizohet ndarja e legjislacionit në Shqipëri. Nuk e di nëse e tha zëvendësministri, por po punohet për ligjin “Për produktet e mbrojtjes së bimëve”, që besoj se do të vijë shumë shpejt. 
Shqipëria është anëtare edhe në konventa të rëndësishme për mbrojtjen e bimëve, siç janë: Konventa Ndërkombëtare për Mbrojtjen e Bimëve e vitit 1999, e firmosur nga 180 vende të botës; Konventa Ndërkombëtare për Mbrojtjen e Varieteteve të Bimëve në 2005-ën. Njëkohësisht, Shqipëria ka nënshkruar edhe rregulloren e BE-së “Për masat mbrojtëse kundër dëmtuesve” në vitin 2016. Rregullorja është dokumenti kryesor, ku është mbështetur edhe projekti që ne po diskutojmë. 
Rregullorja e Parlamentit Europian “Për masat mbrojtëse kundër dëmtuesve të bimëve”, është akti kryesor për shëndetin e bimëve. Pra, element kryesor është parandalimi dhe importimi i bimëve nga vende të ndryshme për minimizimin e futjes së organizmave të dëmshëm, pra parandalimi i bimëve të pakontrolluara; klasifikimi i dëmtuesve; sistemi i pasaportave të bimëve; regjistrimi i operatorëve profesionalë të përfshirë në prodhim, si dhe certifikatat fitosanitare. Këto janë elementet kryesore të rregullores që janë përfshirë në këtë projektligj.
Shqipëria ka nënshkruar edhe Marrëveshjen e Gjelbër Europiane, e cila ka një këndvështrim të veçantë për përdorimin e pesticideve dhe zvogëlimin e plehërimit të tepërt; rritjen e bujqësisë organike; përmirësimin e mirëqenies së kafshëve dhe mbrojtjen e biodiversitetit. 
Projektligji që ne po paraqesim synon që të përmirësojë dhe forcojë kuadrin ligjor ekzistues “Për mbrojtjen e bimëve në Shqipëri”. Ky projektligj parashikon rregullat për identifikimin dhe menaxhimin e rreziqeve fitosanitare në vijim, që vijnë nga dëmtues të ndryshëm, si dhe të vendosë masa për reduktimin e këtyre rreziqeve në nivel të pranueshëm. Elementet kryesore të projektligjit janë: organizimi dhe funksionimi i shërbimit të shëndetit të bimëve. 
Në projektligj përcaktohen qartë autoritetet kompetente për zbatimin e këtij ligji. Element tjetër i rëndësishëm është klasifikimi dhe menaxhimi i dëmtuesve dhe produkteve bimore me risk. Ndër masat që parashikon projektligji është edhe përcaktimi i stacioneve të karantinës ose objekteve të izolimit. 
Një aspekt tjetër i rëndësishëm është edhe elementi i gjurmueshmërisë, proces i cili do të realizohet nëpërmjet regjistrimit të operatorëve, të cilin e shqyrtoi gjatë edhe zëvendësministri, që merren me prodhimin, përpunimin dhe shpërndarjen e bimëve të produkteve bujqësore në një regjistër të veçantë. 
Çështja e dytë lidhet me regjistrimin e produkteve bimore, ndërsa çështje e tretë lidhet me operatorët profesionistë që kanë e furnizuar atë, nëpërmjet lëshimit tët pasaportës bimore, e cila është një etiketë zyrtare për lëvizjen e bimëve brenda vendit tonë. 
Nuk e di si e tha zëvendësministri, por këtu është diskutuar që ligji do të hyjë në fuqi pas dy vjetësh. 
(Ndërhyrje pa mikrofon)
Siç u theksua edhe më sipër, ky projektligj përmirëson disa aspekte në krahasim me ligjin në fuqi, të cilat synojnë të adresojnë mangësitë e identifikimit të ligjit aktual, të sigurojnë një mbrojtje efektive të shëndetit të bimëve në Shqipëri, si dhe të jenë në harmoni të plotë me legjislacionin e BE-së. 
Projektligji ka lidhje të drejtpërdrejtë me Objektivat e Zhvillimit të Qëndrueshëm, pasi synon të përmirësojë sistemet bujqësore, mjedisin dhe ekonominë rurale. 
Disa nga objektivat kryesorë që lidhen me këtë projektligj janë: objektivi 2, i cili flet për urinë; objektivi 3, që flet për shëndetin dhe mirëqenien; objektivi 8, që flet për punën e denjë dhe rritjen ekonomike; objektivi 12, që flet për konsumin dhe prodhimin e qëndrueshëm; objektivi 13, që flet për veprimin klimatik dhe objektivi 15, që flet për jetën mbi tokë. 
Unë i pashë me kujdes burimet financiare, mënyrën se si do të përdoren, pasi ishin shumë çështje, por, mbi të gjitha, vlerësoj përqendrimin e vëmendjes së qeverisë shqiptare dhe të Ministrisë së Bujqësisë te laboratorët shtetërorë. Pra, nëse flitet për financim, financimi i parë duhet të jetë në drejtim të laboratorëve shtetërorë. 
Projektligji është në përputhje me Kushtetutën dhe me Rregulloren. 
Ju ftojmë ta miratoni!
Faleminderit!
Arben Pëllumbi – Faleminderit, zoti Zeqaj!
A ka dikush nga kolegët pyetje apo ndonjë çështje për të diskutuar? Nuk ka.
Zoti zëvendësministër, ne e kuptojmë që ky është një projektligj shumë i rëndësishëm, siç e thatë edhe ju, por ajo që është akoma më e rëndësishme është se vjen në përputhje me acquis-në e BE-së, duke garantuar një legjislacion, i cili duhet të funksionojë në të mirë të shëndetit të bimëve, për rrjedhojë edhe të njerëzve, duke arritur sigurinë ushqimore. Kështu që, do të keni mbështetjen e të gjithë mazhorancës në këtë aspekt. 
Ne do të shikojmë edhe raportet e komisioneve të tjera, nëse do të kemi nevojë të bëjmë ndonjë ndërhyrje në nene të veçanta të tij, por në parim jemi dakord.
Duke qenë se sot nuk e kemi kuorumin për të kaluar në votim, do ta votojmë në parim herën tjetër, ku do të bëjmë edhe diskutimin nen për nen, pasi të kenë ardhur edhe raportet e komisioneve të tjera.
Faleminderit, kolegë!
Nesër do të diskutojmë në parim një projektligj tjetër të rëndësishëm, projektligjin “Për shëndetin e kafshëve”. Nëse do të kemi kuorumin, shpresoj që ta votojmë, sepse është një projektligj shumë i rëndësishëm, i cili, përveçse përafron me acqui-në e BE-së, jep garanci të shtuar në lidhje me atë që është e rëndësishme: sigurinë ushqimore të konsumatorëve të Republikës së Shqipërisë.
Ju falënderoj për mbledhjen!
Mbledhja mbyllet.
Takohemi përsëri nesër në orën 10:00. 
  


MBYLLET MBLEDHJA

[bookmark: _GoBack]
9

image1.png





